D. Čaplovič, poslanec: (2003-09-22):
Na záver chcem povedať, že veľmi podstatným hľadiskom pri posudzovaní akejkoľvek novelizácie zákona o STV je podľa mňa nevyhnutná potreba prijať kompletne novú zákonnú normu o Slovenskej televízii. Bez nej zostanú základné problémy Slovenskej televízie nevyriešené. Vážení poslanci, pred asi troma alebo štyrmi dňami, keď pán Madej predkladal svoju novelu zákona vo vzťahu k výživnému, tu bolo povedané od pani Sárkőzy, kolegyne Sárkőzy, že toto je nesystémový prvok a treba počkať si na systémový prvok, to znamená komplexnú sociálnu predstavu v tejto oblasti. Nuž, aj tuto ide o nesystémový prvok, pretože vieme veľmi dobre, že vláda Slovenskej republiky na poslednom zasadnutí schválila nový zákon o Slovenskej televízii, schválila nový zákon o Slovenskom rozhlase, nuž a preto by sme si mali na tento zákon počkať a neriešiť to takýmito krátkodobými nesystémovými prvkami s poslaneckou novelou, ktorá vlastne - nepriamo pánom Galbavým tu bolo povedané -, že neverí v schválenie zákona o Slovenskej televízii v tomto parlamente. Toto som si tu vypočul a som veľmi prekvapený, pretože takýmto spôsobom zdôvodňuje predkladanie tejto novely. Je to úloha, o ktorej dôležitosti už roky nepochybuje u nás v našej slovenskej spoločnosti nikto, okrem - možnože - zvoleného riaditeľa Slovenskej televízie, ktorému daný stav vždy napokon vyhovuje, a to ako ktorýkoľvek riaditeľ Slovenskej televízie. Je totiž viac ako zrejmé, že ak prejde táto novelizácia, časť vládnej koalície, ktorá má svojich reprezentantov v manažmente STV, stratí akýkoľvek záujem na prijatí nového zákona o Slovenskej televízii. A napokon, ak táto novela neprejde, vládna koalícia sa začne možno serióznejšie stavať sa k novému zákonu o Slovenskej televízii, teda myslím v parlamente, nemyslím v oblasti exekutívy, kde by mala byť možnosť podnikať, ale komplexnejšie upravená so všetkými možnosťami, procesmi a predovšetkým transparentnými kontrolnými mechanizmami, ktoré táto novela zákona o Slovenskej televízii vôbec neobsahuje a v nej tieto mechanizmy absentujú. Preto klub politickej strany Smer novelizáciu zákona o STV nepodporí a dúfam, že aj tým vytvárame pozitívny vklad do diskusie a na riešenie tohto problému aj pre kolegov vo vládnej koalícii, istý tlak, aby bola ochotná vládna koalícia schváliť kvalitný, nový zákon o Slovenskej televízii, ktorý by jej umožnil aj podnikať, ako sa hovorí v tejto novele zákona. Ďakujem vám za pozornosť. (Potlesk.) Z. Martináková, podpredsedníčka NR SR: Otváram možnosť hlásiť sa ústne do rozpravy. Podľa mojich informácií aj pán Lintner, aj pán poslanec Jarjabek majú záujem vystúpiť v rozprave, nie s faktickými poznámkami. Ide o malé technické problémy, ak bude treba, tak po rozprave k tomuto bodu programu urobíme malú, technickú, desaťminútovú prestávku. Ale ako prvý sa do rozpravy ústne prihlásil pán poslanec Hanzel, tak zachováme to poradie. Nech sa páči, pán poslanec. B. Hanzel, poslanec: Vážená pani predsedajúca, vážené kolegyne, kolegovia. Ja by som minimálne k tej drobnosti, čo sa nám stala s prihlasovaním sa do rozpravy, chcel dodať, že možno by bolo dobré, keby sa akceptovalo aj zdvihnutie rukou ako prihlasovanie sa do rozpravy, kým sa nám ten náš systém trošičku ustáli. Z. Martináková, podpredsedníčka NR SR: Áno, pán poslanec, mala som to v úmysle. Nech sa páči. B. Hanzel, poslanec: Ďakujem pekne. Ja sa vyjadrím trošku netradične k tomuto zákonu. Chcel by som len povedať, že pán Galbavý sa veľmi, pán poslanec Galbavý sa veľmi zaujímavo vyjadril o tej veci, keď sme rokovali o náhradnom výživnom, o ktorej som aj ja diskutoval, kde pani poslankyňa Sárkőzy hovorila o tom, že nie je možné preberať, alebo nie je vhodné, aby sme brali parciálne nejaký zákon, keď sa pripravuje iný. Toto je presne v kontradikcii s tým, čo sa hovorilo, a ja si myslím, že by sme sa mali teda pridŕžať alebo jedného, alebo druhého, minimálne teda vládna koalícia, ktorá v jednej časti, keď sa hovorí o náhradnom výživnom, hovorí, že nie je možné zapodievať sa nejakým parciálnym zákonom, ktorý, citujem: „Sú to len hrozienka z koláča“, ako povedala pani poslankyňa, a radšej máme čakať na komplexný zákon, ktorý sa pripravuje. A teraz nám kolega poslanec, takisto z koalície, hovorí naopak, že nie je vhodné zapodievať sa týmto, nie že máme urobiť to, čo môžeme urobiť teraz, aby sme to urobili teraz tak, aby sme nečakali na ten komplexný zákon. Takže prosil by som poslancov z koalície, aby sa dohodli, akým spôsobom budeme v budúcnosti hovoriť, či budeme robiť parciálne a nebudeme čakať na tie komplexné zákony, alebo budeme radšej čakať na komplexné zákony, ale vo všeobecnosti, a potom nerobiť čiastkové kroky. Ďakujem. Z. Martináková, podpredsedníčka NR SR: Faktická poznámka pán poslanec Mikloško. Uzatváram možnosť hlásiť sa s faktickými poznámkami. Pán poslanec Mikloško má síce zapnutý mikrofón, ale nepočuť ho v sále. Pán Mikloško, neviem teraz, či ste stratili hlas, alebo mikrofón nefunguje? Pán poslanec, mohli by ste prísť dopredu k mikrofónom? Neprekážalo by vám to? Ďakujem pekne.